《王生山水歌》
宋代·赵希迈

范宽山头李成树，百年二老皆仙去。如今尺素留人间，纵有千金无博处。

后人笔底工一家，声价随可喧中华。王君二妙聚一手，参以吟思游天涯。

万里江山才数幅，东抹西涂意先足。苍梢癞石相参差，风雨烟云在羁束。

近时目贱耳反真，画图重旧不重新。名家翰墨未必贵，尘渍赝本翻为珍。

君提健笔来海外，山若玉簪江为带。朝昏变态焉可穷，笔未铺张心已会。

岭南游者多诗人，见君作画应怜君。求我新诗写君画，终使李范声名分。

作者简介：赵希迈，字端行，（一作瑞行）号西里，永嘉人。约公元一二四o年前后在世，即宋理宗嘉熙末前后在世。能词，作有西里稿。